## La Generalitat i la Universitat de València posen en marxa un programa universitari de formació en participació ciutadana

*** La formació de postgrau és de 30 hores i el termini per a presentar les sol·licituds conclou el pròxim 31 de juliol**

La Generalitat, en col·laboració amb la Càtedra PAGODA de la Universitat de València, ha posat en marxa un nou programa de formació de postgrau dirigit tant a professionals de les administracions públiques com a entitats ciutadanes interessades a ampliar el seu coneixement sobre la utilitat de la participació ciutadana com a element estratègic de desenvolupament del territori i de la seua població.

Estos cursos s’enfoquen a promoure la democratització del funcionament de les administracions públiques, a més de potenciar el teixit social i associatiu local. Així mateix, busquen enfortir el protagonisme de les persones en la societat i contribuir al desenvolupament del territori i la seua població.

Les dos formacions, que compten amb un total de 30 hores lectives en un mòdul de participació ciutadana equivalent a 3 crèdits ECTS, es desenvoluparan en format semipresencial durant els mesos d’octubre i novembre.

La microcredencial es compon d’un únic mòdul de Participació Ciutadana en el qual s’abordaran aspectes com el marc normatiu, les metodologies de participació i avaluació, les bones pràctiques i els laboratoris de participació en diversos àmbits com ara l’educatiu o el rural.

El termini d’inscripció conclou el pròxim 31 de juliol. Per a més informació i inscripcions, visiteu [GVA Participa](https://gvaparticipa.gva.es).

Fecha: 07/07/2024